钦定古今图书集成/明伦汇编/官常典/第292卷 > 赵德彝
## 钦定古今图书集成/明伦汇编/官常典/第292卷 > 赵德彝

按《宋史魏悼王廷美传》：“魏王子德彝，字可久，太祖召
鞠于宫中。德隆卒，授右千牛卫大将军，封长宁郡侯，
代兄德隆判沂州，时年十九，飞蝗入境，吏民请坎瘗
火焚之。德彝曰：‘上天降灾，守臣之罪也’。乃责躬引咎，
斋戒致祷，既而蝗自殪。儒生乙恕者，郊居肄业，一日，
有尸横舍，下所司捕恕抵狱，将寘于法。德彝疑其冤”，
命他司按之无异，因令缓刑以俟。未几，果获杀人者，
恕遂得释。进封郡公。淳化四年，为右监门卫大将军，
迁左武卫大将军，改封广平。部民诣阙乞留，有诏嘉
奖。真宗初，召还。咸平二年，命判滁州，与德恭并留不
遣。三年，授徐州刺史，累迁保信军节度观察留后。大
中祥符八年，卒，年四十九。上临奠，废朝三日，赠昭信
军节度使，追封信都郡王，谥“安简。”